Document ID: 32015R0210

REGOLAMENT TAL-KUMMISSJONI 2015/210
tal-10 ta' Frar 2015
li jemenda l-Annessi II u III tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, it-tikkettar, u l-protezzjoni ta' indikazzjonijiet ġeografiċi ta' xorb spirituż
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 110/2008 tal-Parlament Ewropew u tal-Kunsill tal-15 ta' Jannar 2008 dwar id-definizzjoni, id-deskrizzjoni, il-preżentazzjoni, it-tikkettar, u l-protezzjoni ta' indikazzjonijiet ġeografiċi ta' xorb spirituż (1), u b'mod partikolari l-Artikolu 26 tiegħu,
Billi:
(1)
Tradizzjonalment, ix-xorb spirituż li jsir bil-maċerazzjoni tal-pruna salvaġġa (Prunus spinosa) fl-alkoħol etiliku t'oriġini agrikola hu magħmul Spanja u magħruf sew fost il-konsumaturi Spanjoli bħala “Pacharán”. Billi ma teżistix kategorija ta' xorb spirituż li tikkorrispondi għall-“Pacharán” u biex tingħata informazzjoni ċara lill-konsumaturi li mhumiex Spanjoli u biex jiġu riflessi l-iżviluppi ekonomiċi u tas-suq, l-Anness II tar-Regolament (KE) Nru 110/2008 għandu jkollu kategorija ġdida li tissejjaħ “xorb spirituż mill-pruna salvaġġa jew Pacharán”. Sabiex ikunu żgurati l-protezzjoni tal-konsumaturi u l-interessi ekonomiċi tal-produtturi, il-kategorija l-ġdida għandu jkollha speċifikazzjonijiet tekniċi bbażati fuq evalwazzjoni tal-parametri eżistenti tal-kwalità u tal-produzzjoni li jintużaw fis-suq tal-Unjoni.
(2)
Minħabba l-isem li kiseb il-“Pacharán”, li bla ma jridu l-konsumaturi jorbtuh ma' Spanja kif magħruf fil-passat, it-terminu “Pacharán” jista' jintuża bħala denominazzjoni tal-bejgħ biss meta l-prodott ikun sar Spanja. Meta l-prodott isir xi mkien ieħor, it-terminu “Pacharán” jista' jintuża biss biex jissupplimenta d-denominazzjoni tal-bejgħ “Xorb spirituż mill-pruna salvaġġa” u flimkien mal-indikazzjoni tal-pajjiż tal-manifattura.
(3)
L-indikazzjoni ġeografika “Pacharán navarro” irreġistrata fl-Anness III tar-Regolament (KE) Nru 110/2008 fil-kategorija “xorb spirituż ieħor”, għandha titqiegħed fil-kategorija “xorb spirituż mill-pruna salvaġġa jew Pacharán” fl-istess Anness.
(4)
Ir-Regolament (KE) Nru 110/2008 għandu jiġi emendat skont dan.
(5)
Il-miżuri previsti f'dan ir-Regolament huma konformi mal-opinjoni tal-Kumitat għax-Xorb Spirituż,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 110/2008 huma emendati kif ġej:
(1)
Fl-Anness II, wara l-punt 37 “Ġin tal-pruna salvaġġa”, jiddaħħal dan il-punt 37a kif ġej:
“37a
‘Xorb spirituż mill-pruna salvaġġa jew Pacharán’
Xorb spirituż mill-pruna salvaġġa jew Pacharán hu xorb spirituż li:
(a)
jkollu togħma qawwija ta' pruna salvaġġa u jsir bil-maċerazzjoni tal-pruna salvaġġa (Prunus spinosa) f'alkoħol etiliku t'oriġini agrikola, biż-żieda ta' estratti naturali tal-ħlewwa u/jew distillati tal-ħlewwa.
(b)
jkollu saħħa alkoħolika minima b'volum ta' 25 %.
(c)
għall-produzzjoni tiegħu għallinqas ikunu ntużaw 125 g ta' pruna għal kull litru tal-prodott aħħari,
(d)
il-kontenut taz-zokkor tiegħu, espress bħala zokkor invertit, ikun bejn 80 g u 250 g għal kull litru tal-prodott aħħari,
(e)
il-karatteristiċi organolettiċi, il-lewn u t-togħma tiegħu jkunu jagħtuhomlu biss il-frotta użata u l-ħlewwa.
It-terminu ‘Pacharán’ jista' jintuża bħala denominazzjoni tal-bejgħ biss meta l-prodott ikun sar Spanja. Meta l-prodott isir xi mkien ieħor, it-terminu ‘Pacharán’ jista' jintuża biss biex jissupplimenta d-denominazzjoni tal-bejgħ ‘Xorb spirituż mill-pruna salvaġġa’, diment li magħha jiżdied il-kliem: ‘magħmul …’ u jissemma l-Istat Membru jew il-pajjiż terz tal-manifattura.”
(2)
L-Anness III hu emendat kif ġej:
(a)
Fil-kategorija tal-prodotti “Xorb spirituż ieħor”, jitħassru dawn l-annotazzjonijiet:
“Pacharán navarro
Spanja
Pacharán
Spanja”
(b)
Wara l-kategorija tal-prodotti numru 34, tiddaħħal din l-annotazzjoni:
“37a.
Xorb spirituż mill-pruna salvaġġa jew Pacharán
Pacharán navarro
Spanja”
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Ix-xorb spirituż li jikkorrispondi għall-kategorija “Xorb spirituż mill-pruna salvaġġa jew Pacharán” li ma jkollux it-tikketta konformi mar-Regolament (KE) Nru 110/2008 jista' jibqa' jitqiegħed fis-suq sakemm jispiċċaw il-ħażniet.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' Frar 2015.

Labels: 3
17
18